钦定古今图书集成/明伦汇编/氏族典/第156卷 > 《廖用贤尚友录》 > 源彪
## 钦定古今图书集成/明伦汇编/氏族典/第156卷 > 《廖用贤尚友录》 > 源彪

按《北齐书源彪传》，“彪字文宗，西平乐都人也。父子恭，
魏中书监、司空、文献公。文宗学涉机警，少有名誉。魏
孝庄永安中，以父功赐爵临颍县伯，除员外散骑常
侍、凉州大中正，遭父忧去职。武定初，服阕，吏部召领
司徒记室、祠部郎中，转太子洗马。天保元年，除太子
中舍人。乾明初，出为范阳郡守。皇建二年，拜泾州刺”
史。文宗以恩信待物，甚得边境之和。天统初，入为吏
部郎中，迁御史中丞。寻除散骑常侍，仍摄吏部，加骠
骑大将军、属秦州刺史。文宗为治，如在泾州时。寻加
仪同三司。武平二年，征领国子祭酒。三年，迁秘书监。
七年，周武平齐，授仪同大将军、司成下大夫。隋开皇
初，授莒州刺史。六年卒。